**Haut, que cau pagar !**

Uu veitura que vèn d’esglatjar uu pora davant le bòrda deu Jacolet. Lo conductor que’u va trobar e que’u ditz :

̶- Que sui confús, que veni d’esmostar uu de les vòstas poras. Mès ne ve'n hècitz pas, que ves le vui pagar. Un bilhet de vint euròs e seré pro entà vos ?

̶- Eh vos, ç'arrespón lo Jacolet, que’m harén mès de gai dus bilhets de vint euròs, pr’amon que v’èi a díser : qu’èi un hasan qui èra hòrt amorós d’aquesta pora, e quèn va apréner qu’es mòrta, qu’èi bien paur e que’n sui mème segur, que’s va morir de chagrin…

**Temptacion**

Lo Jacolet qu’es ataulat sus le terrassa d’un cafè a Tarba, près de le hala deu Marcadiu quèn un petit òmi vestit de negue qu’installa un micrò e un amplificator. Que comença lavetz a har un discors hòrt moralizator, uu sòrta de, perdic :

̶ - Daunas e senhors, escotatz-me ! Dens le vita que cau avéder règlas moralas. Qu’it sabetz tots : com it ditz l'arreproèr, uei, se pànam un uu, doman que panaram un buu. Lo que’s dèisha anar end uu petita temptacion, pui que devèn viste porcàs e gorinèr.

Entà ves dar un exemple, que sufís de fumar preu permèr còp un petit cigarro e los mèi grands trabucs, los mèi grands embestiaments que’vs caderàn preu nas en vath. En permèr, lo feniantèr, lo dishar-har, lo gormandèr, les faussas jòias, l'alcoòl, lo briaguèr e pui le permèra gojata nuda e après entà acabar dab totas les soas orrors, los sons hastis, les perversions abinlas e demoniacas deu libertinatge dab aquestas hemnas gorrinassas dont cambiaratz com de bragas e qui’s hèn véder a vos totas nudas, en un erotism caut…..

Lavetz, Jacolet que’u copè lo shiulet e que’u dishot :

̶- He ! Mossur, e’m podetz díser on se pòt trobar aqueth petit cigarro ?

**Conversion**

Jacolet que’s passeja a Tarba quèn enten a cantar e jogar musica. Que s’apressa. Qu’es un grop religiós qui canta les soas laudadas entà « Jasús Christus lo Sauvador ».

Uu bròja gojata, tota bruna, dab de bròis uelhs hòrt luminós que s’avança de cap ad eth e que’u ditz :

̶- Mon hrair, que’t cau convertir. Non sàbem pas de qué doman e serà hèit. Que’t citi lo mon exemple : uei, que sui hens los braç deu mon nòvi, mès lhèu doman que serèi hens los braç deu Senhor !

Lavetz, Jacolet, tot amistosejaire, tot calinaire que’u domanda :

̶- E doman passat, seratz libra ?....

**Lexic :**

panada : volée - gaudença : réjouissance, joie - estelada : étoilée - legidor, lector : lecteur - seguidor : suiveur - pola, pora, garia : poule - bòrda : grange - esmostar : écraser, mettre en bouillie - hasan : coq - por, páur, met : peur - ataulat : attablé - sarmon, perdic : sermon - ouu : œuf - bouu : bœuf - porcàs : gros porc, obscène - gorrinèr : débauche, gueuserie ( vient de « gorrin » : goret) - gorrinassa : débauchée, impudique - trebuc, trabuc : faux-pas, accident - feniantèr : fainéantise, paresse - gormandèr : gourmandise - briaguèr : ivrognerie - hasti : aversion, dégoût - bragas : braie, pantalon, braguette - laudats, laudadas, lausencas, loanjas : louanges - nòvi : époux, fiancé - amistosejaire : affectueux, flatteur - calinaire : câlineur

A un aut e còp, monde ! Portatz-ve plan, tostemps esberits e atrevits !

Cronica escrivuda peth Barbalòc (R. Capdevielle) dera Associacion Aigaberdenc (I.E.O)

Contact : aigaberdenc@orange.fr

Aigaberdenc, 1 Plaça Duhourcau - 65400 Sent Savin

Passat au negue per JJ Dubreuil - Mamisan-plaja